## Naputak o načinu pečaćenja kada se rješenje inspektora Državnog inspektorata izvršava pečaćenjem

### NN 38/2000 (7.4.2000.), Naputak o načinu pečaćenja kada se rješenje inspektora Državnog inspektorata izvršava pečaćenjem

# DRŽAVNI INSPEKTORAT

**866**

Na temelju članka 56. stavka 2. Zakona o Državnom
inspektoratu (»Narodne novine« broj 76/99) glavni inspektor
Državnog inspektorata donosi

## NAPUTAK

### O NAČINU PEČAĆENJA KADA SE RJEŠENJE INSPEKTORA DRŽAVNOG INSPEKTORATA IZVRŠAVA PEČAĆENJEM

Članak 1.

Ovim naputkom propisuje se način i postupak pečaćenja
inspektora Državnog inspektorata, kada se:

- izvršno rješenje, kojem je predmet nenovčana
obveza i koje se prema naravi obveze može izvršiti neposrednom
prinudom, izvršava pečaćenjem,

- istim rješenjem, kojim je izrekao određenu mjeru, privremeno
do otklanjanja utvrđenih nepravilnosti, može pečaćenjem
zatvoriti prostorije i onemogućiti korištenje postrojenja,
uređaja i opreme za rad u kojima se ili kojima se obavlja
djelatnost i

- u svrhu osiguranja provedbe izrečene zabrane, može
zapečatiti radne prostorije i prostore, odnosno strojeve
i uređaje.

Članak 2.

Zaključkom o dozvoli izvršenja, odnosno istim rješenjem
kojim se određuje pečaćenje stranci se nalaže
da isprazni poslovne prostorije koje se pečate od svih
roba koje bi se za vrijeme trajanja mjere pečaćenja
mogle pokvariti, kao i da poduzme i osigura sve sigurnosne i druge
mjere u poslovnim prostorijama i na sredstvima rada kako ne bi
došlo do bilo kakve štete (isključiti struju,
plin, vodu, osigurati protupožarne mjere i sl.). Ako stranka
nije vlasnik poslovnih prostorija odnosno sredstava rada, akt
kojim se određuje mjera pečaćenja (zaključak
ili rješenje) u pravilu se dostavlja na znanje i vlasniku
poslovnih prostorija odnosno sredstava rada.

Članak 3.

Pečaćenje se obavlja na najpogodniji način
tako da se sredstva rada i poslovne prostorije ne mogu koristiti,
a da se prethodno ne povrijedi službeni pečat ili
znak koji je inspektor stavio radi izvršenja rješenja.

Članak 4.

Za pečaćenje ulaza u poslovne prostorije u pravilu
se koristi hladni pečatni vosak sa špagom (jamstvenikom)
ili samoljepljivom vrpcom sa znakom i nazivom Državnog inspektorata.

Članak 5.

Za pečaćenje sredstava rada mogu se koristiti sredstva
pečaćenja iz članka 4. ovoga naputka ili žica
s olovnom plombom i kliještima ili lokot, ovisno o ocjeni
inspektora kojim sredstvima pečaćenja je tu radnju
pogodnije izvršiti.

Članak 6.

Nakon što je obavio pečaćenje ulaza u poslovne
prostorije odnosno sredstava rada, inspektor u pravilu na vidnome
mjestu zapečaćenih ulaznih vrata ili zapečaćenih
sredstava rada postavlja primjerak rješenja koje je izvršeno,
te pisano upozorenje o kaznenom djelu skidanja i povrede službenog
pečata ili znaka (članak 323. Kaznenog zakona, »Narodne
novine« broj 110/97).

Članak 7.

Upozorenje o kaznenom djelu skidanja i povrede službenog
pečata ili znaka sadrži:

- u zaglavlju: naziv tijela i oznaka inspektora koji je izvršio
pečaćenje (na primjer: DRŽAVNI INSPEKTORAT,
Područna jedinica Zagreb, Ispostava Bjelovar - GOSPODARSKI
INSPEKTOR

- u središnjem dijelu: krupnijim slovima ispisane riječi
»UPOZORENJE - KAZNENO DJELO SKIDANJA I POVREDE SLUŽBENOG
PEČATA ILI ZNAKA (članak 323. Kaznenog zakona Republike
Hrvatske)«, a ispod tih riječi ispisan sadržaj
odredaba članka 323. Kaznenog zakona Republike Hrvatske.

Članak 8.

Ako je iz opravdanih razloga (primjerice radi otklanjanja kvara
na instalacijama ili radi poduzimanja nekih drugih radnji u svezi
sa sigurnošću, zaštitom okoliša ili sprečavanjem
nastanka štete) nakon pečaćenja potrebno nakratko
otpečatiti poslovne prostorije ili sredstva rada, dok mjera
pečaćenja traje, to će obaviti, kao i novo
pečaćenje, inspektor koji je izvršio pečaćenje
ili drugi nadležni inspektor tijela koje je izvršilo
pečaćenje, uz obvezno sastavljanje zapisnika o tim
radnjama.

Članak 9.

Nakon što inspektor utvrdi da je obveza iz rješenja
izvršena dužan je odmah otpečatiti poslovne prostorije
odnosno sredstva rada i o tome sastaviti poseban zapisnik.

Članak 10.

Danom stupanja na snagu ovoga Naputka prestaje važiti Naputak
o načinu pečaćenja radi izvršenja rješenja
inspektora rada (»Narodne novine« broj 2/97).

Članak 11.

Ovaj Naputak stupa na snagu osmoga dana od dana objave u »Narodnim
novinama«.

Klasa: 023-01/00-01/80
Urbroj: 556-01-00-01
Zagreb, 29. ožujka 2000.

Glavni inspektor
**Branko Jordanić,** v. r.

Naputak, NN 38/2000-866